Hojii invastimentii irratti bobba’udhaaf waantoota murteessaa ta’an keessaa lafa ta’uun isaa beekamaa dha. Invastaroota hojii invastimentiitiif affeeruun dura lafti dhimma kanaaf tajaajilu duraan dursee qophaa’u isaa akkaataa gosa invastimentii gaggeeffamuun addaan bahuu isaa mirkaneeffachuun barbaachisaa dha. Lafa invastimentiif qophaa’ee invastarootaaf kennuu keessatti rakkoowwan mudachuu danda’an hambisuf seerotni bulchiinsaa fi itti fayyadama lafa ifa ta’e jiraachuun isaas murteessaa dha. Walumaa galatti, waantota armaan olitti ibsaman kanneen invastimentii gufachiisuu danda’an maqsuuf ykn salphiisuuf ga’een mootummaa dhimma akka salphaatti ilaalamu miti. Kanaafuu, mootummaan babal’inni invastimentii haala itti fufiinsa qabuun cimaa akka deemu waantota armaan olitti invastimentii gufachiisuu danda’u jedhamanii tarreeffaman irraatti gama hundaanuu xiyyeeffannaan hojjachuutu irraa eegama.